भारतीय मूल के लेखक सलमान रूश्दी, ऑस्कर विजेता राजामौली का नाम शामिल
TIME Magazine 100 Most Influential People List - टाइम मैग्जीन ने दुनिया की 100 प्रभावशाली हस्तियों का चयन करते समय मौजूदा दौर की चुनौतियों पर फोकस किया है।
टाइम मैग्जीन ने दुनिया की 100 प्रभावशाली हस्तियों का चयन करते समय मौजूदा दौर की चुनौतियों पर फोकस किया है। सूची में जलवायु परिवर्तन, हेल्थ, लोकतंत्र, न्याय और समानता सहित विभिन्न क्षेत्रों में असाधारण काम करने वाले लोगों को जगह मिली है।
इन हस्तियों में भारतीय मूल के लेखक सलमान रूश्दी, दो ऑस्कर अवॉर्ड जीतने वाली फिल्म के डायरेक्टर एसएस राजामौली और सुपरस्टार शाहरुख खान भी शामिल हैं। भविष्य की चमकीली राह दिखाने वाले इन लीडरों के व्यक्तित्व का खाका जाने-माने लोगों ने खींचा है। पेश है, कुछ हस्तियों का ब्योरा।
सलमान रूश्दी
यू2 ग्रुप के प्रमुख सिंगर बोनो ने कहा कि सलमान रूश्दी ने आतंकियों से डरने से इनकार कर दिया है। लेखनी के साथ उनकी जिंदगी भी यह संदेश देती है। 12 अगस्त 2022 को इस राइटर पर अमेरिका में हमला हुआ था। वे 1989 से इस तरह के संकट के लिए तैयार रहे हैं।
मेरे लिए रॉक म्यूजिक का मतलब आजादी है। सलमान की क्रिएटिविटी भी आजादी, प्रतिरोध और दृढ़ संकल्प की अभिव्यक्ति है। वे किसी हाल में खामोश नहीं रहना चाहते हैं। एक बात साफ है कि वे झुकेंगे नहीं।
शाहरुख खान, बॉलीवुड सुपरस्टार
बॉलीवुड एक्ट्रेस दीपिका पादुकोण ने कहा- मैं शाहरुख खान से अपनी पहली मुलाकात नहीं भुला सकती हूं। मैं जिंदगी में आगे बढ़ने का सपना लेकर बेंगलुरू से मुंबई पहुंची थी। वह मेरे जीवन का महत्वपूर्ण लम्हा था जब पता लगा कि मुझे शाहरुख के साथ फिल्म में काम करना है। तब से 16 साल बीत चुके हैं। प्रेम, विश्वास और एक-दूसरे के प्रति सम्मान ने हमारे रिश्तों को खास बनाया है।
शाहरुख खान की गिनती हमेशा महानतम एक्टरों में होगी। लेकिन उनकी सोच, साहस और उदारता उन्हें दूसरों से अलग बनाती है। शाहरुख खान जैसी हस्ती को सीमित शब्दों के दायरे में समेटना उनके साथ न्याय नहीं होगा।
एसएस राजामौली
RRR फिल्म को याद करते हुए आलिया भट्‌ट ने बताया कि एसएस राजामौली के डायरेक्शन में काम करना फिर से स्कूल जाने के समान था। वे दर्शकों की नब्ज पहचानते हैं। मास्टर स्टोरीटेलर हैं। उन्होंने हम सबको एकजुट किया है। आबादी, संस्कृति और पसंद में विविधता के साथ भारत एक विशाल देश है। वे हमें अपनी फिल्मों के जरिये जोड़ते हैं।
मैंने एक बार उनसे एक्टिंग के बारे में सलाह मांगी थी। उनका कहना था, कोई भी रोल हो तो उसे दिल लगाकर करो। अगर फिल्म नहीं चली तब भी दर्शकों को तुम्हारी आंखों में अपने काम के प्रति प्यार और समर्पण नजर आएगा।
ओलेना जेलेंस्का
अमेरिका के राष्ट्रपति बाइडेन की पत्नी जिल बाइडेन ने कहा कि यूक्रेन की फर्स्ट लेडी ओलेना जेलेंस्का लेखिका हैं। उन्होंने जनता के लिए योद्धा बनने के बारे में कभी नहीं सोचा होगा। लेकिन उन्होंने साहस के साथ देश के लिए सामने आने का फैसला किया है।
यूक्रेन पर रूसी हमले के कुछ महीने बाद यूक्रेन की सीमा के पास एक छोटे शहर में मदर्स डे पर मेरी उनसे पहली मुलाकात हुई थी। उनकी आंखों से दृढ़निश्चय और आत्मसम्मान झांक रहा था। वे अपने दोनों बच्चों के साथ देश छोड़कर जा सकती थीं। पर वो दुनिया को यह दिखाने के लिए रुकी हैं कि पक्के इरादे से एक बड़े अत्याचारी को भी छोटा दिखाया जा सकता है।
एलाहेह-नीलोफर
ईरान में सिर ना ढांकने के कारण पुलिस हिरासत में महसा अमीनी की मौत जैसी निर्मम घटनाएं बहुत कम सामने आ पाती हैं। दो महिला पत्रकारों नीलोफर हमेदी और एलाहेह मोहम्मदी ने गजब का साहस और बहादुरी दिखाई। नीलोफर ने अस्पताल में बेहोश पड़ी महसा के फोटो के साथ खबर जारी कर दी। एलाहेह मोहम्मदी ने उसके अंतिम संस्कार की खबर दी। इसके साथ ईरान में सरकार के खिलाफ असंतोष भड़क उठा। इससे नाराज सरकार ने उन्हें देशद्रोह के आरोप में गिरफ्तार कर जेल भेजदिया है।
लुइज इनेसियो डा सिल्वा
अमेरिका के पूर्व उपराष्ट्रपति अल गोर ने बताया कि ब्राजील ने लुइज इनेसियो लुला डा सिल्वा को राष्ट्रपति चुनकर नए रास्ते पर चलने का निश्चय किया है। उन्होंने लोकतंत्र, न्याय और आर्थिक समानता के लिए काम करने का भरोसा दिया है। लेकिन जलवायु परिवर्तन के मामले में उनकी भूमिका अहम होगी।
ब्राजील में अमेजन रेनफॉरेस्ट धरती के लिए बहुत महत्वपूर्ण है। पेड़ों की कटाई, जंगलों में आग से अमेजन कार्बन उत्सर्जन का बड़ा स्रोत बन गया है। राष्ट्रपति लुला ने अमेजन को सुरक्षित रखने का वादा किया है। उन्होंने अपने पिछले कार्यकाल में जंगलों की कटाई 72% रोक दी थी।
सैम एल्टमैन
सैम ने सबसे पहले समझा कि टेक्नोलॉजी की तरक्की अब तक क्रिएट किए गए सबसे शक्तिशाली टूल आर्टिफिशियल जनरल इंटेलिजेंस (एजीआई) के रूप में होगी। उन्होंने महसूस किया कि यह टूल बहुत अच्छे से काम कर सकता है तो गलत हाथों में विनाशकारी हथियार साबित होगा।
सैम ने एजीआई को जिम्मेदार तरीके से दुनिया में पेश करने के लिए ओपनएआई कंपनी बनाई है। कंपनी पहले मुनाफा नहीं कमाती थी। उसे बाद में प्रॉफिट मॉडल में बदला गया है। इसके टूल चैटजीपीटी ने हलचल मचा रखी है। सैम जानते हैं कि उनके पास सभी सवालों के जवाब नहीं हैं।
सारा और युसरा
ऑस्कर विजेता एक्टर​​​​​​​ केट ब्लैंशेट बताते हैं कि 2015 में सारा और युसरा मर्दिनी बहनों को युद्ध के कारण सीरिया से भागना पड़ा था। दोनों बहनें अच्छी तैराक हैं। उन्होंने समुद्र के रास्ते तुर्की से ग्रीस जाते हुए पानी में कूदकर बोट में सवार लोगों की जान बचाई थी। जर्मनी में शरण लेने के बाद युसरा का चयन पहली रिफ्यूजी ओलिंपिक टीम में हो गया। अब वे संयुक्त राष्ट्र की गुडविल एंबेसडर हैं। दुनियाभर में लोगों को पीड़ा, दुख-दर्द और संघर्ष के बावजूद शरणार्थियों के हौसले और जुनून की दास्तान बताती हैं। 2022 में दोनों बहनों की प्रेरक जिंदगी पर स्विमर्स नामक फिल्म बनी है।